钦定古今图书集成/明伦汇编/氏族典/第619卷 > 《凌迪知万姓统谱》 > 术甲臣嘉
## 钦定古今图书集成/明伦汇编/氏族典/第619卷 > 《凌迪知万姓统谱》 > 术甲臣嘉

按《金史术甲臣嘉传》：“臣嘉，北京路猛安人，袭父谋克。
泰和伐宋，隶陕西完颜纲麾下，历通州、海州同知军
州事。贞祐二年，除武器署丞，救集宁有功，迁河南统
军判官，拱卫直副都指挥使，河南治中，遥领绥州刺
史，兼延安治中，就迁同知府事，改同知河间府事。兴
定元年，行枢密院于寿州，由寿、泗渡淮伐宋。二月，破”
宋兵三千于渐湖滩，斩三百级。有诏：“蹂践宋境上，无
深入。”臣嘉驻霍丘楂冈村，纵轻骑钞掠，焚毁积聚，获
宋谍者张聪，知宋兵二千屯高柳桥，老幼甚众。其寨
两城，环之以水。臣嘉遣张聪持谍招之，不从，先令水
军径渡攻之，军士牛青操戈刺门，卒皆披靡散去，遂
登陴，大军继之，夷其寨而还。遇宋兵数千于梅景村，
臣嘉伏兵林间，以步卒诱致之，伏发，宋兵溃，追奔十
馀里，生擒其将阮世安等五人，获器仗甚众。二年，赏
征南功，升职一等，迁元帅右都监，充陕西行省参议
官。四年，兼金安军节度使。五年，改知延安府事，转左
都监，驻兵京兆。元光元年卒。